Jong man in koma ná nog ŉ tref-en-trap in BloemfonteinJeremy Barnard (20) is steeds in ‘n koma na die ongeluk. (Foto: Facebook) Twee Bloemfonteinse families wag op antwoorde nadat twee jong motorfietsryers van die stad die naweek ernstig in tref-en-trapongelukke beseer is. Jeremy Barnard, ŉ 20-jarige blokman, is steeds in ŉ koma in die Universitas-hospitaal, nadat ŉ motoris in ŉ bakkie Sondag omstreeks 01:00 teen sy motorfiets gebots het. Barnard se ma, Rouve, sê hy het sedertdien nog nie sy bewussyn herwin nie. Die ongeluk het op die hoek van Nelson Mandelarylaan en Parfittlaan gebeur. “Hy (Jeremy) het verby ŉ groen verkeerslig gery en iemand het teen hom gebots. Die persoon het nie gekyk nie, of nie omgegee nie, wie weet. Hy het nie stilgehou nie en net aangery,” het Barnard, ŉ sakevrou van die stad, gesê. Jeremy word volgende maand 21. “Ek wil eintlik net hê my kind moet sy oë oopmaak,” het sy gesê. Barnard het gesê hulle kry geweldig baie ondersteuning ná die ongeluk, van vriende en vreemdelinge landwyd. Jeremy Baranrd. (Foto: Facebook) Daar is glo beeldmateriaal van die ongeluk wat nou deel vorm van die polisieondersoek ná die voorval. Die materiaal is nie vrygestel nie. Ryno Pieters, Jason Pieters (22) se broer, sê ook húlle kry ongelooflik baie steun uit die gemeenskap. Maroela Media het vroeër berig Jason, ŉ werktuigkundige, is ernstig beseer toe ŉ motoris in ŉ bakkie hom Saterdagaand van sy motorfiets afgery het waar hy by ŉ rooi verkeerslig op die hoek van Zastronstraat en Eerstelaan stilgehou het. ŉ Video van die voorval is versprei en wys hoe die bakkie hom van agter tref. Pieters het Vrydag gesê Jason sterk goed aan. “Ons is baie dankbaar. Hy gesels met ons en loop selfs klein entjies. Hy het nog baie seer, hy kry ook vreeslike kopsere,” het Ryno gesê. Jason gaan na verwagting nog ŉ geruime tyd in die hospitaal wees, sodat dokters kan verseker daar tree nie komplikasies in nie. “ŉ Mens voel amper oorweldig deur hoeveel mense omgee. Ons familie wil ook graag ons simpatie betuig met die ander slagoffers en hulle families. As ŉ mens só ŉ ervaring kan deel met iemand, maak dit die situasie reeds meer draaglik. Jason Pieters (Foto verskaf) “Jy vra dat só iets nooit met jou gebeur nie en ás dit met jou gebeur, verstaan jy hoekom jy gevra het dat dit jou gespaar bly. Daar is soveel emosies. Jy is hartseer. Jy bid. Jy is bekommerd. Jy hoop jou geliefde oorleef. Dis baie swaar op gesinne wat hierdeur gaan,” het Ryno gesê. Hy het gesê daar was die afgelope naweek verskeie ernstige ongelukke in die stad. “Mag die Vader almal wat hierdeur gaan, krag gee.” Sy ma, Nita, is in kontak met van die families om hulle te probeer bemoedig. “Rouve Barnard, bly om te sien hy (Jeremy) vorder ook. Ek glo jou seun en my seun sal deurdruk. Hulle is sterk. Ek dink baie aan julle en Jeremy elke keer as ek aan my seun dink en sien daar in die hospitaal. Onthou net, ons het baie mense wat ons ondersteun en bid vir hulle beterskap én ons Liewe Vader wat sy hand van genesing oor hulle hou,” het Nita Pieters op Facebook vir Jeremy se ma geskryf. Pieters het gesê Jason kry uitstekende sorg by die Pelonomi-hospitaal en dit is vir die familie belangrik om die personeel daar te bedank. “Daar is wonderlike mense by die hospitaal.” Daar is vroeër berig die ander motoris wat by die voorval betrokke was, het ná die ongeluk nié stilgehou nie, maar Ryno het gesê die omstandighede is nog onduidelik en vorm deel van die polisie-ondersoek. Op die video lyk dit of die persoon moontlik wél stilgehou het. Sers. Wendy Nkabi, polisiewoordvoerder, het onderneem om later bygewerkte inligting oor moontlike verwikkelinge in die saak te gee.